CELEX: 32019D0327(03)
Language: bg
Date: 2019-03-18 00:00:00
Title: Решение на Комисията от 18 март 2019 година относно участието на националния регулаторен орган на Босна и Херцеговина в Органа на европейските регулатори в областта на електронните съобщения

27.3.2019   
               
               
                  BG
               
               
                  Официален вестник на Европейския съюз
               
               
                  C 115/16
               
            
         РЕШЕНИЕ НА КОМИСИЯТА
         от 18 март 2019 година
         относно участието на националния регулаторен орган на Босна и Херцеговина в Органа на европейските регулатори в областта на електронните съобщения
         (2019/C 115/07)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като има предвид, че:
         
                     (1)
                  
                  
                     В член 17, параграф 1 от Договора за Европейския съюз се изброяват правомощията на Комисията и се предвижда, че тя допринася за общия интерес на Съюза и предприема подходящи инициативи в тази насока, осъществява функции по координиране, изпълнение и управление съобразно условията, предвидени в Договорите, и осигурява външното представителство на Съюза, с изключение на общата външна политика и политика на сигурност и на другите случаи, предвидени в Договорите.
                  
               
                     (2)
                  
                  
                     Съгласно член 35, параграф 2 от Регламент (ЕС) 2018/1971 на Европейския парламент и на Съвета (1) Органът на регулаторите, работните групи и Управителният съвет трябва да бъдат отворени за участие на регулаторни органи на трети държави, чиито основна отговорност е в областта на електронните съобщения, ако тези трети държави са сключили съответните споразумения със Съюза. В него също така се предвижда, че в съответните разпоредби на тези споразумения се разработват работни договорености, с които се определят по-специално характерът, степента и начинът, по който регулаторните органи на засегнатите трети държави ще участват без право на глас в работата на Органа на европейските регулатори в областта на електронните съобщения (ОЕРЕС) и на Службата на ОЕРЕС, включително разпоредби във връзка с участието в инициативите, осъществявани от ОЕРЕС, финансовите вноски и персонала към Службата на ОЕРЕС.
                  
               
                     (3)
                  
                  
                     Съгласно член 104 от Споразумението за стабилизиране и асоцииране между Европейските общности и техните държави членки, от една страна, и Босна и Херцеговина, от друга страна (2), сътрудничеството в областта на електронните съобщителни мрежи и услуги трябва да се съсредоточи основно върху приоритетни въпроси, свързани с достиженията на европейското право в тази област. Страните трябва да укрепят по-специално сътрудничеството си в областта на електронните съобщителни мрежи и електронните съобщителни услуги. Поради това Съюзът и Босна и Херцеговина сключиха споразумение по смисъла на член 35, параграф 2 от Регламент (ЕС) 2018/1971.
                  
               
                     (4)
                  
                  
                     Продължаването на участието на регулаторния орган на Босна и Херцеговина в ОЕРЕС и Службата на ОЕРЕС е изцяло в съзвучие със стратегията за Западните Балкани (3), която призовава към действия за развиването на цифровото общество, включително въвеждането на широколентов достъп до интернет и понижаването на цените на роуминга и хармонизирането на законодателството на тези държави с това на Съюза. Както е посочено в Програмата в областта на цифровите технологии за Западните Балкани (4), едно по-близко сътрудничество между националните регулаторни органи (НРО) на Съюза и държавите от Западните Балкани следва да спомогне за доближаване на регулаторните практики в региона до тези в Съюза.
                  
               
                     (5)
                  
                  
                     Предвид интереса на Съюза за укрепване на сътрудничеството с Босна и Херцеговина и насърчаване на приемането от нейна страна на регулаторния режим на Съюза в областта на електронните съобщения е целесъобразно да се установят работни договорености за участието на регулаторния орган на Босна и Херцеговина в Съвета на регулаторите и работните групи на ОЕРЕС и Управителния съвет на Службата на ОЕРЕС,
                  
               РЕШИ:
         
            Член 1
            Националният регулаторен орган на Босна и Херцеговина, чиято основна отговорност е надзорът върху ежедневната дейност на пазарите на електронни съобщителни мрежи и услуги, може да участва в Съвета на регулаторите и работните групи на Органа на европейските регулатори в областта на електронните съобщения („ОЕРЕС“) и на Управителния съвет на Службата на ОЕРЕС.
            Мандатът за участието на националния регулаторен орган на Босна и Херцеговина е определен в приложението.
         
         
            Член 2
            Настоящото решение влиза в сила в деня на приемането му.
         
         
            Съставено в Брюксел на 18 март 2019 година.
            
               
                  За Комисията
               
               Мария ГАБРИЕЛ
               
                  Член на Комисията
               
            
         
         
            (1)  Регламент (ЕС) 2018/1971 на Европейския парламент и на Съвета от 11 декември 2018 г. за създаване на Орган на европейските регулатори в областта на електронните съобщения (ОЕРЕС) и на Агенция за подкрепа на ОЕРЕС (Службата на ОЕРЕС), за изменение на Регламент (ЕС) 2015/2120 и за отмяна на Регламент (ЕО) № 1211/2009 (ОВ L 321, 17.12.2018 г., стр. 1).
         
            (2)  Споразумение за стабилизиране и асоцииране между Европейските общности и техните държави членки, от една страна, и Босна и Херцеговина, от друга страна (ОВ L 164, 30.6.2015 г., стр. 2).
         
            (3)  Съобщение на Комисията до Европейския парламент, Съвета, Европейския икономически и социален комитет и Комитета на регионите. „Надеждна перспектива за разширяване и засилен ангажимент на ЕС за Западните Балкани“, (COM(2018) 65 final, 6.2.2018 г.).
         
            (4)  SWD(2018) 360 final, Работен документ на службите на Комисията, Мерки в подкрепа на Програмата в областта на цифровите технологии за Западните Балкани.
      
      
         
            ПРИЛОЖЕНИЕ
            МАНДАТ
            1.   Участие в Съвета на регулаторите на ОЕРЕС
            
            
                     
                        1.
                     
                     
                        Националният регулаторен орган („НРО“) на Босна и Херцеговина може да участва в работата на Съвета на регулаторите на ОЕРЕС.
                     
                  
                     
                        2.
                     
                     
                        НРО на Босна и Херцеговина назначава представител, който ще участва в разискванията на Съвета на регулаторите, измежду ръководителя на НРО, член на колегиалния орган или заместника на един от двамата.
                     
                  
                     
                        3.
                     
                     
                        НРО на Босна и Херцеговина назначава и заместник на представителя, в случай че той отсъства. Заместникът се назначава измежду ръководителя на НРО, член на колегиалния орган, заместника на всеки от тях или от персонала на НРО.
                     
                  
                     
                        4.
                     
                     
                        Представителят на НРО на Босна и Херцеговина и неговият заместник се назначават въз основа на познанията им в областта на електронните съобщения, като се вземат предвид съответните им умения в областта на управлението, администрацията и бюджетирането. За да гарантират максимална полза от участието си, НРО полагат усилия за ограничаване на текучеството на представителите си и при възможност на техните заместници.
                     
                  
                     
                        5.
                     
                     
                        Представителят на НРО на Босна и Херцеговина има право да изразява становище във всички обсъждания, независимо дали се провеждат по време на заседание на Съвета на регулаторите на ОЕРЕС или по какъвто и да е друг начин. Това становище се записва надлежно в протокола съгласно правилата и работните практики на Съвета на регулаторите.
                     
                  
                     
                        6.
                     
                     
                        Имената на представителя на НРО на Босна и Херцеговина и неговия заместник се включват в списъка на членовете на Съвета на регулаторите, публикуван съгласно член 7, параграф 5 от Регламент (ЕС) 2018/1971 на Европейския парламент и на Съвета (1).
                     
                  
                     
                        7.
                     
                     
                        Когато участват в работата на Съвета на регулаторите, представителят на НРО на Босна и Херцеговина и неговият заместник не искат и не приемат указания от никое правителство, институция, лице или организация.
                     
                  2.   Участие в работните групи
            
            
                     
                        1.
                     
                     
                        НРО на Босна и Херцеговина може да посочи експерти, които да участват в работните групи на ОЕРЕС.
                     
                  
                     
                        2.
                     
                     
                        Такива експерти могат да участват във всички дейности на работните групи съгласно правилата и работните практики на ОЕРЕС. Те могат да изразят становище при всеки обмен на информация, независимо дали протича по време на заседание на работните групи или по какъвто и да е друг начин.
                     
                  3.   Участие в управителния съвет на Службата на ОЕРЕС
            
            
                     
                        1.
                     
                     
                        НРО на Босна и Херцеговина може да участва в работата на Управителния съвет на Службата на ОЕРЕС (УС).
                     
                  
                     
                        2.
                     
                     
                        За участие в разискванията на Управителния съвет НРО на Босна и Херцеговина избира лицето, назначено за представител в Органа на регулаторите, или лице, различно от него, измежду ръководителя на НРО, член на колегиалния орган или заместника на един от двамата.
                     
                  
                     
                        3.
                     
                     
                        Също така, НРО на Босна и Херцеговина определя за негов заместник в случай на отсъствие лицето, назначено за заместник на представителя в Съвета на регулаторите, или друго лице измежду ръководителя на НРО, член на колегиалния му орган, заместника на някой от двамата или персонала на НРО.
                     
                  
                     
                        4.
                     
                     
                        Представителят на НРО на Босна и Херцеговина има право да изразява становище във всички обсъждания, независимо дали се провеждат по време на заседание на Управителния съвет на ОЕРЕС или по какъвто и да е друг начин. Това становище се записва надлежно в протокола съгласно правилата и работните практики на Управителния съвет.
                     
                  
                     
                        5.
                     
                     
                        Имената на представителя на НРО на Босна и Херцеговина и неговия заместник се включват в списъка на членовете на Управителния съвет, публикуван съгласно член 15, параграф 4 от Регламент (ЕС) 2018/1971.
                     
                  
                     
                        6.
                     
                     
                        Когато участват в работата на Управителния съвет, представителят на НРО на Босна и Херцеговина и неговият заместник не искат и не приемат указания от никое правителство, институция, лице или организация.
                     
                  4.   Декларации за конфликт на интереси
            
            
                     
                        1.
                     
                     
                        Всички представители на НРО на Босна и Херцеговина в Съвета на регулаторите и в Управителния съвет и техните заместници подписват индивидуална писмена декларация за своя ангажимент и за наличието или липсата на всякакви преки или косвени интереси, за които би могло да се счита, че накърняват тяхната независимост.
                        Тези декларации се подават в момента на встъпването в длъжност и се публикуват. Те са точни и пълни и се актуализират, ако възникне риск от наличието на преки или косвени интереси, които биха могли да накърнят независимостта на лицето, подало декларацията.
                     
                  5.   Персонал
            
            Службата на ОЕРЕС може да използва персонал от Босна и Херцеговина, включително командировани национални експерти и други служители, които не са наети от Службата на ОЕРЕС, съгласно решение, взето от Управителния съвет.
            6.   Финансови вноски на НРО на Босна и Херцеговина в Службата на ОЕРЕС
            
            
                     
                        1.
                     
                     
                        Финансовата вноска в бюджета на Службата на ОЕРЕС, която трябва да се плати от НРО на Босна и Херцеговина за участието му в ОЕРЕС, представлява пълният размер на разходите за участието му в съответствие с точки 1, 2 и 3 от настоящото приложение. Сумите се определят съгласно точка 6.2 по-долу.
                     
                  
                     
                        2.
                     
                     
                        Финансовата вноска, която трябва да се плати от НРО на Босна и Херцеговина съгласно точка 6.1, покрива следните разходи:
                        
                                    —
                                 
                                 
                                    възстановяване на пътните разноски на представители на НРО за заседанията на ОЕРЕС, съгласно правилата за възстановяване разходи на ОЕРЕС,
                                 
                              
                                    —
                                 
                                 
                                    административни разходи, свързани с горепосоченото възстановяване на пътните разноски, възлизащи на не повече от 3 % от сумите, изплатени като възстановяване на пътни разноски,
                                 
                              
                                    —
                                 
                                 
                                    административни разходи, свързани с цялостното участие на НРО в работата на ОЕРЕС.
                                 
                              Размерът на финансовата вноска се определя от ОЕРЕС, като се вземат предвид, наред с другото, очакваните мисии за предстоящата година и действителни мисии и възстановени разходи за изминалите години.
                     
                  
                     
                        3.
                     
                     
                        Финансовата вноска на НРО се изплаща съгласно финансовите правила на Службата на ОЕРЕС, приети в съответствие с член 29 от Регламент (ЕС) 2018/1971.
                     
                  
                     
                        4.
                     
                     
                        Пътните и дневните разноски на представители и експерти от НРО на Босна & Херцеговина за целите на участие в работата на ОЕРЕС и Службата на ОЕРЕС, включително свързани с нея заседания, се възстановяват от Службата на ОЕРЕС съгласно правилата, предвидени в Решението на Управителния комитет на Службата на ОЕРЕС относно възстановяване на пътни, дневни и други разходи, направени в хода на пътуванията на лица, които не са наети от Службата на ОЕРЕС (2).
                     
                  
                     
                        5.
                     
                     
                        След влизането в сила на настоящото решение и в началото на всяка следваща година Службата на ОЕРЕС ще изпраща на НРО покана за внасяне на средства в размер, съответстващ на финансовата му вноска в Агенцията съгласно настоящото решение.
                     
                  
                     
                        6.
                     
                     
                        Финансовата вноска се изразява в евро и плащанията се извършват по банкова сметка в евро на Службата на ОЕРЕС.
                     
                  
                     
                        7.
                     
                     
                        НРО на Босна и Херцеговина плаща своята вноска в съответствие с поканата за внасяне на средства за своята част в срок от 30 дни, след като поканата за внасяне на средства е изпратена от Службата на ОЕРЕС.
                     
                  
                     
                        8.
                     
                     
                        Всяко забавяне в плащането на вноската поражда основание за плащане от НРО на лихва върху дължимата сума, считано от датата на падежа. Лихвеният процент съответства на процента, прилаган към датата на падежа от Европейската централна банка за нейните операции в евро, увеличен с 1,5 процентни пункта.
                     
                  7.   Подробни работни договорености
            
            
                     
                        1.
                     
                     
                        Съветът на регулаторите и Управителният съвет определят подробните работни договорености за участието на НРО на Босна и Херцеговина, когато е необходимо, съгласно регламент (ЕС) 2018/1971 и настоящия мандат.
                     
                  
                     
                        2.
                     
                     
                        НРО на Босна и Херцеговина може да участва в работата на ОЕРЕС, включително в Съвета на регулаторите и на работните групи, както и в Управителния съвет, от деня на влизане в сила на настоящото решение, независимо от окончателното завършване на подробните работни договорености от точка 7.1 по-горе.
                     
                  
               (1)  Регламент (ЕС) 2018/1971 на Европейския парламент и на Съвета от 11 декември 2018 г. за създаване на Орган на европейските регулатори в областта на електронните съобщения (ОЕРЕС) и на Агенция за подкрепа на ОЕРЕС (Службата на ОЕРЕС), за изменение на Регламент (ЕС) 2015/2120 и за отмяна на Регламент (ЕО) № 1211/2009 (ОВ L 321, 17.12.2018 г., стр. 1).
            
               (2)  Решение на управителния комитет на Службата на ОЕРЕС относно възстановяване на пътни, дневни и други разходи, направени в хода на пътуванията на лица, които не са наети от Службата на ОЕРЕС и за отмяна на предходното решение на Управителния комитет № MC/2013/05 от 6 юни 2013 г. (MC/2015/13).